b'\n_START_ARTICLE_\nOstankinot\xc3\xa5rnet\n_START_PARAGRAPH_\nOstankinot\xc3\xa5rnet (russisk: \xd0\x9e\xd1\x81\xd1\x82\xd0\xb0\xd0\xbd\xd0\xba\xd0\xb8\xd0\xbd\xd1\x81\xd0\xba\xd0\xb0\xd1\x8f \xd1\x82\xd0\xb5\xd0\xbb\xd0\xb5\xd0\xb1\xd0\xb0\xd1\x88\xd0\xbd\xd1\x8f, Ostankinskaja telebasjnja) er et frittst\xc3\xa5ende fjernsyn\xe2\x80\x93 og radiot\xc3\xa5rn i Moskva i Russland. Det er 540 meter h\xc3\xb8yt, har en roterende restaurant i 300 meters h\xc3\xb8yde og ble tegnet av arkitekten Nikolaj Nikitin._NEWLINE_Byggingen ble startet i 1963 og t\xc3\xa5rnet stod ferdig i 1967. Det var da den h\xc3\xb8yeste frittst\xc3\xa5ende bygningen i verden de neste \xc3\xa5tte \xc3\xa5rene f\xc3\xb8r CN Tower ble bygget i Toronto i Canada i 1976. I 1994 var det planer om \xc3\xa5 sette p\xc3\xa5 en ny antenne som ville gj\xc3\xb8re t\xc3\xa5rnet rundt 561 meter h\xc3\xb8yt, men p\xc3\xa5 grunn av manglende finansiering ble ikke dette utf\xc3\xb8rt. _NEWLINE_Etter Ostankinot\xc3\xa5rnet stod ferdigbygget ble det bygget en rekke tilsvarende h\xc3\xb8ye t\xc3\xa5rn i andre sosialistland, som i Kiev, Tasjkent, Almaty, Riga, Berlin, Vilnius, Tallinn, Jerevan, St. Petersburg og Baku. Selv om disse var over 300 meter h\xc3\xb8ye var de ikke like h\xc3\xb8ye som Ostankino. I de siste \xc3\xa5rene har det v\xc3\xa6rt flere branner i t\xc3\xa5rnet, og den 27. august 2000 mistet tre mennesker livet i en brann like over restauranten._NEWLINE_Den 1. juli 2004 ble den \xc3\xb8sterrikske fallskjermshoppersken Christina Grubelnik skadet da hun slo mot t\xc3\xa5rnet under et hopp._NEWLINE_Den 25. mai 2007 fattet t\xc3\xa5rnet atter igjen ild, ingen kom til skade. \xc3\x85rsaken til brannene antas v\xc3\xa6re kortslutting i alderdommelig elektronikk.'